Document ID: 32005D0135

NÕUKOGU OTSUS,
11. mai 2004,
millega tühistatakse otsus ülemäärase eelarvepuudujäägi olemasolu kohta Portugalis
(2005/135/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 12,
võttes arvesse komisjoni soovitust,
ning arvestades järgmist:
(1)
Järgides komisjoni soovitust vastavalt asutamislepingu artikli 104 lõikele 6, otsustati nõukogu otsusega 2002/923/EÜ, (1) et Portugalis on ülemäärane eelarvepuudujääk.
(2)
Vastavalt asutamislepingu artikli 104 lõikele 7 esitas nõukogu Portugalile soovituse ülemäärase eelarvepuudujäägi likvideerimiseks. (2) Kõnealune soovitus koostoimes nõukogu 7. juuli 1997. aasta määruse (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta) (3) artikli 3 lõikega 4 kehtestab tähtaja ülemäärase eelarvepuudujäägi korrigeerimiseks, mis tuleks lõpule viia ülemäärase eelarvepuudujäägi kindlakstegemisele järgneval aastal, seega hiljemalt aastal 2003.
(3)
Vastavalt asutamislepingu artikli 104 lõikele 12 tühistatakse nõukogu otsus ülemäärase eelarvepuudujäägi olemasolu kohta juhul, kui asjaomase liikmesriigi ülemäärane eelarvepuudujääk on nõukogu arvates korrigeeritud.
(4)
Mõisted “valitsemissektor” ja “eelarvepuudujääk” on määratletud ülemäärase eelarvepuudujäägi menetlust käsitlevas protokollis, viidates Euroopa rahvamajanduse arvepidamise süsteemi (ESA) teisele väljaandele. Komisjon esitab andmed ülemäärase eelarvepuudujäägi menetluse rakendamiseks.
(5)
Andmete alusel, mille komisjon esitas pärast Portugali aruannet, mis edastati enne 1. märtsi 2004 vastavalt nõukogu 22. novembri 1993. aasta määrusele (EÜ) nr 3605/93 (Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta) (4) ja komisjoni 2004. aasta kevadprognoosi alusel jõuti järgmistele järeldustele:
-
Valitsemissektori eelarvepuudujääk on 2003. aastal hinnanguliselt 2,8 % SKTst, võrreldes 2,7 %ga 2002. aastal ja 4,4 %ga 2001. aastal. 2003. aasta tulemus vastas nõukogu soovitusele, mis väljastati artikli 104 lõike 7 kohaselt, eelkõige selles osas, mis käsitles valitsemissektori eelarvepuudujäägi vähendamist allapoole kontrollväärtust (3 % SKTst) hiljemalt 2003. aastaks. 2003. aastal jätkus fiskaalkohandamine esmaste jooksvate kulutuste kogukasvu aeglustumise najal, mis langes 8,9 %lt 2001. aastal 7,8 %ni 2002. aastal ja 4,1 %ni 2003. aastal. Siiski viis pidev tsükliline langus, mis lõppes 2003. aastal majanduslangusega, märkimisväärse 2,6protsendipunktilise kõrvalekaldeni SKT aastakasvu ja esialgse eelarveprognoosi vahel. Selle tulemusena tekkis 2003. aastal laiaulatuslik maksutulu alalaekumine, mida tuli kompenseerida kahe ühekordse meetme vastuvõtmisega, kokku 2,1 % ulatuses SKTst.
-
Portugali ametivõimude võetud struktuurimeetmed, millel on riigieelarvele otsesem mõju, käsitlevad peamiselt kolme valdkonda: i) avalik haldus, ii) tervishoid ja iii) haridus. Eelkõige peaks tulevikus positiivset alusmõju avaldama avaliku sektori palkade ja tööhõive osaline külmutamine ajavahemikul 2003-2004, omades seega märkimisväärset struktuurset mõju. Lisaks leiavad Portugali ametivõimud, et käimasolev põhjalik tervishoiureform on juba 2003. aastal avaldanud positiivset mõju nii kulutuste kokkuhoiule kui tootlikkuse suurendamisele.
-
Komisjoni 2004. aasta kevadprognoosi kohaselt on valitsemissektori eelarvepuudujääk 2004. aastal 3,4 % SKTst, seega ületab see märkimisväärselt eelarvepuudujäägile seatud ametlikku piirmäära, mis on 2,8 % SKTst. Erinevust võib peamiselt selgitada järgmiste asjaoludega: i) eeldatust mõnevõrra madalam eelarvekasv, ii) 2003. aastal võetud ühekordsete meetmetega seotud alusmõjud ja iii) senine selliste ühekordsete meetmete eelnevalt kavandatud osaline asendamine. Seetõttu on vajalikud lisameetmed, et takistada valitsemissektori eelarvepuudujäägi kasvu üle 3 % SKT kontrollväärtusest 2004. aastal ja järgnevatel aastatel.
-
Pärast komisjoni 2004. aasta kevadprognoosi aluseks olevate andmete esitamise tähtpäeva teatasid Portugali ametivõimud oma kavatsusest jätkata (kinnisvaraga seotud) tehinguid, et hoida eelarvepuudujääki jooksval aastal allpool 3 % SKTst.
-
Vastavalt 2004. aasta esimeses ülemäärase eelarvepuudujäägi menetluse teatises esitatud väärtustele hoiti 2003. aastal valitsemissektori võla suhet 60 % SKT kontrollväärtuse piires ning seega vastab see nõukogu soovitusele, mis väljastati artikli 104 lõike 7 kohaselt, kuigi valitsemissektori võla suhe on alates 2001. aastast pidevalt kasvanud ja vastavalt komisjoni 2004. aasta kevadprognoosile eeldatakse, et 2004. aastal ületab valitsemissektori võla suhe SKT kontrollväärtuse.
(6)
Seepärast tuleks otsus 2002/923/EÜ tühistada. Komisjoni 2004. aasta kevadprognoosis esile tõstetud eelarveseisundi riske silmas pidades on ülimalt tähtis, et Portugali ametivõimud võtaksid kohaseid meetmeid, et tagada valitsemissektori eelarvepuudujäägi püsimine allpool 3 % SKTst aastal 2004 ja edaspidi. Arvestades 2005. aastaks prognoositud jätkuvalt suurt negatiivset SKT lõhet ja selleks, et säilitada eelarve konsolideerimise kiirus, on lühemas perspektiivis vastuvõetav edasiste ajutiste meetmete kasutamine. Sellega seoses peaks Portugali ametivõimud avalikult kinnitama kavandatavad meetmed ja neile vastavad summad, kuni strukturaalsemat laadi meetmed hakkavad riigi rahandusele oma täielikku vabastavat mõju avaldama.
(7)
Et tagada konsolideerimise jätkusuutlikkus ning kooskõlas majanduspoliitika üldsuunistega saavutada keskpikas perspektiivis tasakaalulähedane või ülejäägiga eelarveseisund, tuleks kõik ühekordsed meetmed järk-järgult asendada püsivama mõjuga meetmetega; samal ajal tuleks tsükliliselt korrigeeritud eelarveseisundit parandada igal aastal vähemalt 0,5 protsendipunkti võrra SKTst,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et ülemäärase eelarvepuudujäägi korrigeerimine Portugalis viidi lõpule 2003. aastal vastavalt Portugalile 5. novembril 2002. aastal asutamislepingu artikli 104 lõike 7 kohaselt esitatud soovituse tingimustele.
Artikkel 2
Otsus 2002/923/EÜ tühistatakse.
Artikkel 3
Käesolev otsus on adresseeritud Portugali Vabariigile.
Brüssel, 11. mai 2004

Labels: 10
2
18
19